Հայկ Տատինցյան

Հայկ Տիգրանի Տատինցյան (), հայ մանկավարժ։ ՀԽՍՀ վաստակավոր ուսուցիչ (1960): ԽՄԿԿ անդամ (1944):

Կենսագրություն 
Հայկ Տատինցյանը ծնվել է 1918 թվականին Գորիս քաղաքում։ Սովորել է Գորիսի միջնակարգ դպրոցում։ Ավարտել է Խաչատուր Աբովյանի անվան մանկավարժական ինստիտուտի հեռակա բաժնի աշխարհագրության ֆակուլտետը։ 1939 թվականից զբաղվել է մանկավարական գործունեությամբ։ 1940 թվականին եղել է Եղեգնաձորի շրջանի Աղավնաձորի միջնակարգ դպրոցի տնօրեն։ 1940 թվականի հոկտեմբերին զորակոչվել է զինվորական պարտադիր ծառայության։ Հայկ Տատինցյանը Հայրենական մեծ պատերազմին մասնակցել է 1941 թվականի հունիսի 23-ից, 481-րդ գնդում որպես գնդացրային ջոկի հրամանատար։ Աչքի է ընկել առաջին Բելոռուսական, այնուհետև Ուկրաինական ռազմաճակատներում ֆաշիստական զավթիչների դեմ մղված մարտերում և արժանացել հրամանատարության խրախուսանքներին և շնորհակալագրերին։

Հյուսիս-Արևմտյան և Վոլխովյան ռազմաճակատներում 2-րդ հարվածային բանակի 23-րդ հրաձգային բրիգադի գնդացրային ջոկի հրամանատար Հայկ Տատինցյանը մարտերում ցուցաբերած արիության համար պարգևատրվել է «Կարմիր աստղի» շքանշանով։

1942 թվականի փետրվարին Վոլխով գետի ափամերձ մասում գրոհներից մեկում ծանր վիրավորվել է։ Երկարատև բուժում է ստացել զինվորական հոսպիտալում, այնուհետև զորացրվել է։

Տատինցյանը շուրջ 10 տարի եղել է Գորիսի շրջանի Խնձորեսկ գյուղի միջնակարգ դպրոցի տնօրեն, 1952-1955 թվականներին նշանակվել է շրջանային ժողկրթբաժնի վարիչ, ապա ղեկավարել Գորիսի գիշերօթիկ դպրոցը, աշխատել ժողկրթբաժնի մեթոդիստ։ ԽՄԿԿ անդամ է 1944 թվականից։ 

1960 թվականին արժանացել է հանրապետության վաստակավոր ուսուցչի պատվավոր կոչման, պարգևատրվել է «1941-1945 թթ. Հայրենական մեծ պատերազմում Գերմանիայի դեմ տարած հաղթանակի», «Կովկասի պաշտպանության համար» և մի շարք այլ մարտական ու աշխատանքային մեդալներով։

Տատինցյանը ընտրվել է շրջանային, քաղաքային և գյուղական խորհուրդների պատգամավոր։

Պարգևներ 
 ՀԽՍՀ վաստակավոր ուսուցիչ (1960)
 «Կարմիր աստղի» շքանշան
 «1941-1945 թթ. Հայրենական մեծ պատերազմում Գերմանիայի դեմ տարած հաղթանակ համար» մեդալ
 «Աշխատանքային գերազանցության համար» մեդալ
 «Կովկասի պաշտպանության համար» մեդալ

Ծանոթագրություններ 

Հայ մանկավարժներ
ՀՊՄՀ շրջանավարտներ
ՀԽՍՀ վաստակավոր ուսուցիչներ
Կարմիր աստղի շքանշանի ասպետներ
 «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
«Աշխատանքային գերազանցության համար» մեդալակիրներ
Կովկասի պաշտպանության համար մեդալակիրներ
Հայրենական մեծ պատերազմի մասնակիցներ
Դպրոցի տնօրեններ